دونیانین ان اهمیت‌لی توریزم مرکزلری آراسیندا یئر آلان و تاریخینده ایلک دفعه 15 میلیونا یاخین توریست قبول ائدن آنتالیا، ایل سونو اوچون تعیین اولونان 16 میلیون توریست هدفینه بیر آددیم داها یاخین‌لاشدی.
قوناق توریست باخیمین‌دان توریزمین باشکندی اولا‌راق خاراکتریزه ائدیلن شهر، بو ایل باشاریلی بیر مؤوسوم کئچیریر. ایله یاخشی بیر باشلانغیج ائدن و ایل ایچینده ده آرتان توریست سایییلا اوست-اوسته رکورد قیران آنتالیا، ایل سونو اوچون تعیین اولونان 16 میلیون توریست هدفینه امین آددیم‌لارلا ایرلیلییر.
مدنیت و توریزم ایل مودیرلیگی معلومات‌لارینا گؤره، آنتالیا ایله غازی پاشا هاوالیمان‌لارینا ائنن توریست ساییسی 1 ژانویه 29 اوکتوبر دؤورونده کئچن ایلین عینی دؤورونه گؤره یوزده 17لیک آرتیملا 14 میلیون 606 مین 912 اولا‌راق رئال‌لاشدی.
آنتالیایا گلن توریست‌لر آراسیندا روس‌لار یئنه ایلک سیرادا یئر ائتدی. روس‌لاری، آلمان‌لار و اوکراینا‌لی‌لار تعقیب ائتدی. 193 اؤلکه‌دن توریستین سئچدیگی آنتالیا، کئچن ایللره گؤره ده توریست ساییسی باخیمین‌دان ان یاخشی اوکتوبر آیینی یاشادی.
کئچن ایل اوکتوبردا بیر میلیون 406 مین 703 توریست قبول ائدن شهر، 29 اوکتوبر اعتباریله بیر میلیون 647 مین 3 توریستی قوناق ائتدی.
